b'\n_START_ARTICLE_\nHoria Sima\n_START_SECTION_\nBiografie\n_START_PARAGRAPH_\nHoria Sima s-a n\xc4\x83scut la 6 iulie 1906 \xc3\xaen satul M\xc3\xa2ndra, jude\xc8\x9bul F\xc4\x83g\xc4\x83ra\xc8\x99, de unde proveneau \xc8\x99i p\xc4\x83rin\xc8\x9bii s\xc4\x83i, la vremea respectiv\xc4\x83 \xc3\xaen Imperiul Austro-Ungar.\n_START_SECTION_\nStudii\n_START_PARAGRAPH_\n\xc3\x8en 1926 se num\xc4\x83ra printre cei 19 absolven\xc8\x9bi ai liceului \xe2\x80\x9eRadu Negru\xe2\x80\x9d din F\xc4\x83g\xc4\x83ra\xc8\x99, ca \xc8\x99ef de promo\xc8\x9bie. Dup\xc4\x83 absolvirea Facult\xc4\x83\xc8\x9bii de Litere \xc8\x99i Filosofie din Bucure\xc8\x99ti (1926-1932) a fost numit (\xc3\xaen 1932) profesor de limba rom\xc3\xa2n\xc4\x83 la liceul din Caransebe\xc8\x99.\n_START_SECTION_\nActivitatea politic\xc4\x83\n_START_PARAGRAPH_\nCa student, Sima s-a \xc3\xaenrolat \xc3\xaen Mi\xc8\x99carea Legionar\xc4\x83 \xc3\xaen octombrie 1927, \xc3\xaen cuibul condus de Andrei Ionescu, unde a desf\xc4\x83\xc8\x99urat o activitate intens\xc4\x83. _NEWLINE_\xc3\x8en octombrie 1935, Corneliu Zelea Codreanu \xc3\xaemparte Rom\xc3\xa2nia \xc3\xaen \xe2\x80\x9eRegiuni Legionare\xe2\x80\x9d, numindu-l pe Sima \xe2\x80\x9e\xc8\x98ef al Regiunii a IX-a - Banat\xe2\x80\x9d. Dup\xc4\x83 instaurarea dictaturii carliste \xc8\x99i arestarea lui Codreanu \xc3\xaen prim\xc4\x83vara anului 1938, din ini\xc8\x9biativa mai multor frunta\xc8\x99i legionari se constituie un grup de organizare \xc8\x99i coordonare a activit\xc4\x83\xc8\x9bii, din care au f\xc4\x83cut parte Ion Belgea, Radu Mironovici, Iordache Nicoar\xc4\x83, Horia Sima \xc8\x99i Ion Antoniu._NEWLINE_La 16 iunie 1938 are loc reorganizarea Comandamentului de Conducere a Mi\xc8\x99c\xc4\x83rii Legionare, iar Sima este \xc3\xaens\xc4\x83rcinat cu refacerea organiza\xc8\x9biilor legionare intrate \xc3\xaen clandestinitate \xc8\x99i ad\xc4\x83postirea camarazilor sc\xc4\x83pa\xc8\x9bi de arestare, urm\xc4\x83ri\xc8\x9bi de agen\xc8\x9bii Serviciului Secret de Informa\xc8\x9bii al lui Moruzov\n_START_SECTION_\nAsasinate\n_START_PARAGRAPH_\nLa 29/30 noiembrie 1938 jandarmii care \xc3\xaei transportau spre \xc3\xaenchisoarea Jilava pe de\xc8\x9binu\xc8\x9bii Zelea Codreanu, condamnat pentru ultraj adus unui demnitar \xc3\xaen exerci\xc8\x9biul func\xc8\x9biunii \xc8\x99i pe al\xc8\x9bi 13 legionari condamna\xc8\x9bi pentru crim\xc4\x83 (\xe2\x80\x9eNicadorii\xe2\x80\x9d, care l-au asasinat pe fostul prim-ministru Ion Gh. Duca \xc8\x99i \xe2\x80\x9eDecemvirii\xe2\x80\x9d, care l-au asasinat \xc8\x99i i-au batjocorit cadavrul ziaristului legionar anti-codrenist Mihai Stelescu) \xc3\xaei asasineaz\xc4\x83 \xc3\xaen p\xc4\x83durea T\xc3\xa2nc\xc4\x83be\xc8\x99ti, din apropierea Capitalei pretext\xc3\xa2nd o \xc3\xaencercare de evadare, dar motivul real a fost un ordin al lui Carol al II-lea._NEWLINE_Horia Sima \xc8\x99i numero\xc8\x99i al\xc8\x9bi legionari se refugiaz\xc4\x83 \xc3\xaen Germania Nazist\xc4\x83 unde organizeaz\xc4\x83 Comandamentului Legionar din Berlin, av\xc3\xa2ndu-i ca membri pe Ion Dumitrescu-Bor\xc8\x99a, Ion Victor Vojen, Victor Silaghi, Horia Sima, Alexandru Constant \xc8\x99i Constantin Papanace. Sima prime\xc8\x99te resortul leg\xc4\x83turilor cu Rom\xc3\xa2nia._NEWLINE_Pe 15 august 1939 Sima revine \xc3\xaen Rom\xc3\xa2nia, unde reia leg\xc4\x83tura cu organiza\xc8\x9biile legionare._NEWLINE_La 21 septembrie, premierul Armand C\xc4\x83linescu este asasinat \xc3\xaen Bucure\xc8\x99ti de un grup de legionari condus de avocatul Miti Dumitrescu. Autorit\xc4\x83\xc8\x9bile i-au arestat pe asasini, i-au torturat, judecat \xc8\x99i apoi executat \xc3\xaen acela\xc8\x99i loc unde fusese declan\xc8\x99at asasinatul. Cadavrele asasinilor au fost expuse c\xc3\xa2teva zile, l\xc3\xa2ng\xc4\x83 o pancart\xc4\x83 pe care scria \xe2\x80\x9eAceasta va fi de aci \xc3\xaenainte soarta asasinilor tr\xc4\x83d\xc4\x83tori de \xc8\x9bar\xc4\x83.\xe2\x80\x9d Erau adu\xc8\x99i elevi, \xc3\xaenso\xc8\x9bi\xc8\x9bi de profesori, ca s\xc4\x83 vad\xc4\x83 macabra scen\xc4\x83._NEWLINE_\xc3\x8en noaptea de 21\xe2\x80\x9322 septembrie, regele Carol al II-lea a format un guvern nou, condus de generalul Gheorghe Arge\xc8\x99eanu, care a ordonat represalii \xc3\xaempotriva Mi\xc8\x99c\xc4\x83rii Legionare. \xc3\x8en acea noapte au fost omor\xc3\xa2\xc8\x9bi \xc3\xaen toat\xc4\x83 Rom\xc3\xa2nia peste cinci sute de legionari. Cadavrele au fost expuse \xc3\xaen centrele ora\xc8\x99elor timp de trei zile \xc8\x99i elevii de liceu au fost adu\xc8\x99i, cu profesorii, s\xc4\x83 le vad\xc4\x83. Nici presa \xc8\x99i nici liderii partidelor politice istorice nu au protestat fa\xc8\x9b\xc4\x83 de respectivele m\xc4\x83suri de represiune brutal\xc4\x83.\n_START_SECTION_\nRe\xc3\xaentoarcerea \xc3\xaen Rom\xc3\xa2nia\n_START_PARAGRAPH_\nLa 26 octombrie1939, Sima fuge iar \xc3\xaen Germania. \xc3\x8en ianuarie 1940, preia conducerea grupului legionar din Berlin \xc3\xaempreun\xc4\x83 cu Constantin Papanace. La 5 mai 1940, Sima ajunge din nou \xc3\xaen Rom\xc3\xa2nia trec\xc3\xa2nd clandestin frontiera cu Iugoslavia, \xc3\xaenso\xc8\x9bit de un grup de legionari. Arestat la 19 mai \xc3\xaen satul La\xc8\x9buna\xc8\x99 unde se ascunsese, este trimis sub paz\xc4\x83 la Bucure\xc8\x99ti. La 14 iunie 1940, dup\xc4\x83 numeroase anchete \xc3\xaen prezen\xc8\x9ba comandantului jandarmeriei, generalului Bengliu, a ministrului de interne Mihail Ghelmegeanu \xc8\x99i a lui Nicki \xc8\x98tef\xc4\x83nescu, adjunctul lui Mihail Moruzov, \xc8\x99eful Siguran\xc8\x9bei, \xc3\xaen mod surprinz\xc4\x83tor, Sima este eliberat. Aceast\xc4\x83 apari\xc8\x9bie paradoxal\xc4\x83 a lui Sima \xc3\xaen Rom\xc3\xa2nia, unde urma s\xc4\x83 fie pus sub urm\xc4\x83rire penal\xc4\x83, necesit\xc4\x83 o explica\xc8\x9bie. Dup\xc4\x83 istoricul Cristian Troncot\xc4\x83, specialist \xc3\xaen istoria serviciilor secrete, Sima era informator al lui Mihail Moruzov, pl\xc4\x83tit cu 200 000 de lei lunar (cam 70 de salarii medii), iar potrivit ziaristului, totodat\xc4\x83 istoric, Mihai Pelin, revenirea se datorase faptului c\xc4\x83 serviciul de informa\xc8\x9bii al armatei germane, Abwehr, condus de Wilhelm Canaris, \xc3\xael etichetase spion \xc8\x99i \xc3\xaei luase urma, \xc3\xaenc\xc3\xa2t r\xc4\x83m\xc3\xa2nerea \xc3\xaen Germania devenise periculoas\xc4\x83 pentru Sima. Moruzov, \xc8\x99eful serviciului secret de la Bucure\xc8\x99ti, \xc3\xael ia sub protec\xc8\x9bie \xc8\x99i \xc3\xaei mijloce\xc8\x99te \xc3\xaemp\xc4\x83carea cu regele Carol II._NEWLINE_Ne\xc8\x99tiind \xc3\xaencotro va bate v\xc3\xa2ntul, Sima a acceptat s\xc4\x83 fac\xc4\x83 parte din guvernul lui Ion Gigurtu, gest considerat de mul\xc8\x9bi colegionari drept act de tr\xc4\x83dare, ceea ce l-a determinat pe Sima s\xc4\x83 demisioneze din guvern dup\xc4\x83 patru zile._NEWLINE_La 6 septembrie 1940 are loc \xc3\xaentrunirea \xe2\x80\x9eForului Legionar\xe2\x80\x9d, la care Corneliu Georgescu (cofondator al  mi\xc8\x99c\xc4\x83rii), \xc3\xaei \xc3\xaencredin\xc8\x9beaz\xc4\x83 lui Sima \xc3\xaen mod solemn conducerea Legiunii.\n_START_SECTION_\n\xe2\x80\x9eRevolu\xc8\x9bia legionar\xc4\x83\xe2\x80\x9d\n_START_PARAGRAPH_\nLa \xc3\xaenceputul lui septembrie 1940, Mihail Moruzov plecase la Vene\xc8\x9bia, la o reuniune cu amiralul Canaris, \xc8\x99eful Abwehrului, \xc8\x99i cu generalul Giacomo Carboni, \xc8\x99eful SIM, (serviciul italian de informa\xc8\x9bii), reuniune desf\xc4\x83\xc8\x99urat\xc4\x83 \xc3\xaentr-o salon izolat al celebrului Hotel Danieli. La Bucure\xc8\x99ti are loc o manifesta\xc8\x9bie - organizat\xc4\x83 de \xe2\x80\x9epartidele istorice\xe2\x80\x9d \xc8\x99i acaparat\xc4\x83 de agitatorii legionari -, contra amput\xc4\x83rilor teritoriale impuse de Dictatul de la Viena (30 august 1940). Panicat, Carol al II-lea apeleaz\xc4\x83 la sfatul noului colaborator, Horia Sima, care-i propune s\xc4\x83-i \xc3\xaencredin\xc8\x9beze formarea guvernului generalului dizgra\xc8\x9biat Ion Antonescu. A\xc8\x99a \xc3\xaencepe organizarea loviturii de stat care a dus la r\xc4\x83sturnarea dictaturii carliste, a\xc8\x99a-numita \xe2\x80\x9erevolu\xc8\x9bie legionar\xc4\x83\xe2\x80\x9d, din 3-6 septembrie 1940 \xc8\x99i for\xc8\x9barea abdic\xc4\x83rii \xc8\x99i exil\xc4\x83rii regelui Carol al II-lea._NEWLINE_Propunerea lui Sima se baza pe tratativele secrete duse cu Ion Antonescu \xc3\xaen timp ce se afla cu domiciliu for\xc8\x9bat, prin intermediul avocatului s\xc4\x83u (Mihai Antonescu), prin care generalul se obliga s\xc4\x83 se \xc3\xaenroleze, public \xc8\x99i oficial, \xc3\xaen organiza\xc8\x9bia legionarilor. Declar\xc3\xa2ndu-se adept al \xe2\x80\x9ec\xc4\x83pitanului\xe2\x80\x9d (Corneliu Zelea Codreanu), ca prim-ministru al statului na\xc8\x9bional-legionar, la 6 octombrie 1940, \xc3\xaembr\xc4\x83cat cu c\xc4\x83ma\xc8\x99\xc4\x83 verde \xc8\x99i diagonal\xc4\x83 (uniforma legionar\xc4\x83) \xc8\x99i salut\xc3\xa2nd cu salutul fascist, Antonescu a depus jur\xc4\x83m\xc3\xa2ntul legionar ca membru al Mi\xc8\x99c\xc4\x83rii Legionare._NEWLINE_La revenirea de la Vene\xc8\x9bia, Moruzov a fost arestat pe peronul G\xc4\x83rii de Nord de o echip\xc4\x83 mixt\xc4\x83, de ofi\xc8\x9beri ai armatei \xc8\x99i de legionari, \xc8\x99i dus \xc3\xaempreun\xc4\x83 cu adjunctul s\xc4\x83u, Nicki \xc8\x98tef\xc4\x83nescu, la penitenciarul Jilava, unde aveau s\xc4\x83 fie asasina\xc8\x9bi, \xc3\xaempreun\xc4\x83 cu al\xc8\x9bi 62 de generali, mini\xc8\x99tri \xc8\x99i frunta\xc8\x99i politici, de un comando de legionari. Asasinarea lui Moruzov \xc8\x99i a adjunctului s\xc4\x83u, Nicki \xc8\x98tef\xc4\x83nescu, la 27 noiembrie 1940, a avut ca scop \xc8\x99tergerea urmelor, at\xc3\xa2t ale lui Sima c\xc3\xa2t \xc8\x99i ale lui Antonescu, despre care  Moruzov de\xc8\x9binea un dosar compromi\xc8\x9b\xc4\x83tor.\n_START_SECTION_\nStatul na\xc8\x9bional-legionar\n_START_PARAGRAPH_\nLa 14 septembrie 1940, lua fiin\xc8\x9b\xc4\x83 \xc2\xabStatul na\xc8\x9bional-legionar rom\xc3\xa2n\xc2\xbb. Horia Sima a fost numit vicepre\xc8\x99edinte al consiliului de mini\xc8\x99tri. Tot el a organizat \xc3\xaen aceast\xc4\x83 perioad\xc4\x83 \xc8\x99i Poli\xc8\x9bia Legionar\xc4\x83._NEWLINE_Preten\xc8\x9biile legionarilor viz\xc3\xa2nd cumulul de putere \xc3\xaen guvern au fost \xc3\xaen cre\xc8\x99tere, dar respinse constant de Antonescu. Pentru ca Rom\xc3\xa2nia s\xc4\x83 poat\xc4\x83 fi atras\xc4\x83 intr-un conflict armat de partea Axei, Mi\xc8\x99carea Legionar\xc4\x83 a fost presat\xc4\x83 de Berlin s\xc4\x83 accepte \xc3\xaen fruntea statului un militar dispus s\xc4\x83 colaboreze \xc8\x99i s\xc4\x83 fie totodat\xc4\x83 bine primit de popula\xc8\x9bie, mai ales de armat\xc4\x83. A\xc8\x99a a ajuns Antonescu la guvernare. Acesta, de unul singur, nu putea s\xc4\x83 ajung\xc4\x83 \xc8\x99eful statului - nu fusese frunta\xc8\x99 politic \xc8\x99i nici nu avea o formatiune politic\xc4\x83 proprie (\xc3\xaen timpul a\xc8\x99a-zisei \xe2\x80\x9erevolu\xc8\x9bii legionare\xe2\x80\x9d, Antonescu se afla cu domiciliu for\xc8\x9bat la m\xc3\xa2n\xc4\x83stirea Bistri\xc8\x9ba)._NEWLINE_Garda de fier \xc8\x99i Mi\xc8\x99carea Legionar\xc4\x83 au colaborat intens cu regimul nazist din Germania, \xc3\xaens\xc4\x83, din motive strategice, Berlinul l-a preferat la conducere pe Antonescu, folosindu-se \xc3\xaen acela\xc8\x99i timp de Mi\xc8\x99carea Legionar\xc4\x83 ca amenin\xc8\x9bare, pentru a pre\xc3\xaent\xc3\xa2mpina o atitudine eventual neloial\xc4\x83 a lui Antonescu._NEWLINE_Legionarii s-au v\xc4\x83zut sili\xc8\x9bi s\xc4\x83-i lase lui Antonescu ministerele ce reprezentau armata, justi\xc8\x9bia, finan\xc8\x9bele \xc8\x99i serviciile secrete (la conducerea acestora din urm\xc4\x83 se afla un adversar al legionarilor, Eugen Cristescu)._NEWLINE_\xc3\x8en timpul coguvern\xc4\x83rii legionare de patru luni, corup\xc8\x9bia a devenit oficial\xc4\x83, legea facultativ\xc4\x83, iar drepturile omului, precum \xc8\x99i siguran\xc8\x9ba persoanei, a libert\xc4\x83\xc8\x9bii de exprimare, a exercit\xc4\x83rii profesiei \xc8\x99i a proprietat\xc4\x83\xc8\x9bii au fost l\xc4\x83sate la bunul plac al for\xc8\x9belor paramilitare legionare (vezi Poli\xc8\x9bia legionar\xc4\x83)._NEWLINE_De\xc8\x99i Rom\xc3\xa2nia \xc3\xae\xc8\x99i avea teritoriul ciuntit \xc8\x99i \xc3\xaen \xc8\x9bar\xc4\x83 existau un milion \xc8\x99i jum\xc4\x83tate de refugia\xc8\x9bi, c\xc4\x83rora trebuia s\xc4\x83 li se asigure cele necesare traiului, iar la \xc3\xaenceputul lunii noiembrie se produsese un cutremur de p\xc4\x83m\xc3\xa2nt devastator, economia a prosperat \xc3\xaentr-un anumit fel: \xc3\xaen numai trei luni, bugetul deficitar a devenit excedentar prin jefuirea sistematic\xc4\x83 a averilor evreie\xc8\x99ti. Multe miliarde de lei\xe2\x80\x93aur au intrat at\xc3\xa2t \xc3\xaen vistieria \xc8\x9b\xc4\x83rii, c\xc3\xa2t \xc8\x99i \xc3\xaen buzunare legionare. Din surse legionare disputabile se ar\xc4\x83ta c\xc4\x83 \xe2\x80\x9ese m\xc4\x83resc salariile muncitorilor, iar produc\xc8\x9bia agricol\xc4\x83 \xc8\x99i cea industrial\xc4\x83 cresc cu peste 30%\xe2\x80\x9d. \xc3\x8en realitate o astfel de cre\xc8\x99tere - \xc3\xaen numai trei luni \xe2\x80\x93 nu era plauzibil\xc4\x83 la o agricultur\xc4\x83 \xc8\x99i o industrie mult \xc3\xaenapoiate fa\xc8\x9b\xc4\x83 de nivelul european al timpului).\n_START_SECTION_\nSitua\xc8\x9bia evreilor \xc3\xaen statul na\xc8\x9bional-legionar\n_START_PARAGRAPH_\nLegionarii sus\xc8\x9bineau c\xc4\x83 au limitat legile antievreie\xc8\x99ti impuse de guvernul Goga. \xc3\x8en realitate, grupuri de legionari au atacat, devastat \xc8\x99i distrus cartiere evreie\xc8\x99ti (Dude\xc8\x99ti-V\xc4\x83c\xc4\x83re\xc8\x99ti la Bucure\xc8\x99ti, Podul Ro\xc8\x99u la Ia\xc8\x99i, etc.), au devastat \xc8\x99i incendiat sinagogi, au \xc3\xaencarcerat, torturat \xc8\x99i ucis evrei nevinova\xc8\x9bi \xc3\xaen sedii ale mi\xc8\x99c\xc4\x83rii etc. Comunitatea evreiasc\xc4\x83 a apelat la ajutorul casei regale. Regina Elena \xc8\x99i o bun\xc4\x83 parte a popula\xc8\x9biei au f\xc4\x83cut tot posibilul pentru a ajuta \xc8\x99i a salva ce se putea salva. Elimina\xc8\x9bi din teatre, \xc8\x99coli, licee, universit\xc4\x83\xc8\x9bi, laboratoare, spitale, redac\xc8\x9bii de ziare \xc8\x99i alte locuri de munc\xc4\x83 \xc8\x99i de crea\xc8\x9bie, \xc3\xaen pofida atmosferei de teroare antisemit\xc4\x83 institu\xc8\x9bionalizat\xc4\x83, evreii \xc8\x99i-au creat propriile institu\xc8\x9bii \xc8\x99i locuri de munc\xc4\x83, de studii \xc8\x99i de exprimare: \xc8\x99coli, licee, institu\xc8\x9bii de ajutor reciproc, \xc2\xabTeatrul Bara\xc8\x99eum\xc2\xbb. etc. \xc3\x8entre octombrie \xc8\x99i decembrie 1940 au emigrat spre Palestina peste trei mii de evrei, dintre care numai pu\xc8\x9bini au ajuns la destina\xc8\x9bie (vezi scufundarea navelor Struma \xc8\x99i Mefkure, supra\xc3\xaenc\xc4\x83rcate cu emigran\xc8\x9bi evrei)._NEWLINE_Antonescu i-a \xc3\xaentrebat pe mini\xc8\x99trii numi\xc8\x9bi de legiune: Dumneavoastr\xc4\x83 crede\xc8\x9bi c\xc4\x83 se pot \xc3\xaenlocui imediat to\xc8\x9bi jidanii? R\xc4\x83spunsul l-a dat el \xc3\xaensu\xc8\x99i: Problemele de stat se rezolv\xc4\x83 pe r\xc3\xa2nd. \xc3\x8entocmai ca \xc3\xaen jocul de \xc8\x99ah.\n_START_SECTION_\nRebeliunea legionar\xc4\x83\n_START_PARAGRAPH_\nLa \xc3\xaenceputul lui ianuarie 1941, Antonescu a \xc3\xaen\xc8\x9beles c\xc4\x83 a venit timpul s\xc4\x83 ac\xc8\x9bioneze deoarece legionarii ac\xc8\x9bionau contra intereselor na\xc8\x9bionalismului rom\xc3\xa2n, respectiv pentru eliminarea lui Antonescu de la putere. La 14 ianuarie, generalul a avut o \xc3\xaentrevedere \xc3\xaen Germania cu Hitler, care a insinuat c\xc4\x83 trebuie s\xc4\x83 fie \xc3\xaenl\xc4\x83tura\xc8\x9bi fanaticii care nu \xc3\xaen\xc8\x9beleg c\xc4\x83 revolu\xc8\x9bia s-a terminat \xc8\x99i l-a asigurat de sprijinul Berlinului pentru luarea de m\xc4\x83suri \xc3\xaempotriva legionarilor._NEWLINE_Legionarii, la r\xc3\xa2ndul lor, au preg\xc4\x83tit terenul. Cu 20 de zile \xc3\xaenainte de rebeliune, ziarele legionare (existau numai ziare legionare, toate celelalte fiind  desfiin\xc8\x9bate) au declan\xc8\x99at o propagand\xc4\x83 intens\xc4\x83 \xc3\xaempotriva evreilor, masonilor \xc8\x99i a \xe2\x80\x9euneltelor\xe2\x80\x9d lor. Prin sintagma \xe2\x80\x9euneltele lor\xe2\x80\x9d, legionarii se refereau la Antonescu \xc8\x99i oamenii loiali lui._NEWLINE_La 18 ianuarie, generalul a desfiin\xc8\x9bat posturile de \xe2\x80\x9ecomisari de rom\xc3\xa2nizare\xe2\x80\x9d de pe l\xc3\xa2ng\xc4\x83 \xc3\xaentreprinderile comerciale \xc8\x99i industriale. Legionarii au v\xc4\x83zut \xc3\xaen aceasta un atac direct \xc8\x99i au cerut demisia lui Antonescu \xc8\x99i crearea unui guvern legionar condus de Horia Sima._NEWLINE_Un incident a fost folosit ca pretext de ambele p\xc4\x83r\xc8\x9bi, Antonescu \xc8\x99i Legiune: un agent britanic de origine greac\xc4\x83 l-a \xc3\xaempu\xc8\x99cat mortal la Bucure\xc8\x99ti pe maiorul german de avia\xc8\x9bie D\xc3\xb6hring. La 20 ianuarie, Antonescu l-a demis pe Ministrul de Interne, generalul Petrovicescu, omul de \xc3\xaencredere al Legiunii, pentru incapacitatea de a fi asigurat protec\xc8\x9bia maiorului german. Au mai fost destitui\xc8\x9bi \xc8\x99i Alexandru Ghica, directorul general al poli\xc8\x9biilor \xc8\x99i Constantin Maimuc\xc4\x83, director \xc3\xaen Ministerul de Interne. Legionarii au respins aceste destituiri \xc8\x99i s-au \xc3\xaenarmat masiv._NEWLINE_La 21 ianuarie 1941 Garda de Fier s-a r\xc4\x83sculat (ac\xc8\x9biunea fiind cunoscut\xc4\x83 ca Rebeliunea legionar\xc4\x83 \xc8\x99i Pogromul de la Bucure\xc8\x99ti), \xc3\xaencerc\xc3\xa2nd s\xc4\x83 preia puterea printr-o lovitur\xc4\x83 de stat._NEWLINE_Grupuri de legionari s-au baricadat \xc3\xaenarma\xc8\x9bi \xc3\xaen localul Siguran\xc8\x9bei, \xc3\xaen sediul prefecturii poli\xc8\x9biei capitalei, \xc3\xaen sediul lor central din strada Roma \xc8\x99i \xc3\xaen cazarma gardienilor publici. \xc3\x8en seara zilei de 21 ianuarie rebeliunea legionar\xc4\x83 era generalizat\xc4\x83 \xc3\xaen toat\xc4\x83 \xc8\x9bara. C\xc3\xa2nd solda\xc8\x9bii au \xc3\xaencercat s\xc4\x83 preia controlul acestor cl\xc4\x83diri, legionarii au deschis focul. Antonescu a trecut la o a\xc8\x99a-zis\xc4\x83 \xe2\x80\x9edefensiv\xc4\x83 activ\xc4\x83\xe2\x80\x9d, aduc\xc3\xa2nd \xc3\xaen Bucure\xc8\x99ti unit\xc4\x83\xc8\x9bi militare. Armata a trecut la ofensiv\xc4\x83 \xc3\xaen seara zilei de 22 ianuarie, atac\xc3\xa2nd cu tunuri baricadele legionarilor. \xc3\x8en c\xc3\xa2teva ore, armata a \xc3\xaenvins peste tot. A doua zi armata i-a atacat pe legionarii baricada\xc8\x9bi \xc3\xaen diverse cl\xc4\x83diri. \xc3\x8en aceste lupte au c\xc4\x83zut 30 de solda\xc8\x9bi \xc8\x99i au fost r\xc4\x83ni\xc8\x9bi c\xc3\xa2teva sute, dar armata a cucerit cl\xc4\x83dirile \xc8\x99i legionari r\xc4\x83ma\xc8\x99i \xc3\xaen via\xc8\x9b\xc4\x83 s-au gr\xc4\x83bit s\xc4\x83 p\xc4\x83r\xc4\x83seasc\xc4\x83 Bucure\xc8\x99tiul, c\xc4\x83ut\xc3\xa2nd ad\xc4\x83post \xc3\xaen str\xc4\x83in\xc4\x83tate.\n_START_SECTION_\nPogromul de la Bucure\xc8\x99ti\n_START_PARAGRAPH_\nMinistrul legionar Ia\xc8\x99inschi a ordonat incendierea cartierelor evreie\xc8\x99ti (c\xc3\xa2nd un frunta\xc8\x99 legionar a \xc3\xaencercat s\xc4\x83 anuleze ordinul, ca s\xc4\x83 nu produc\xc4\x83 un incendiu general al ora\xc8\x99ului, Iasinschi i-a ripostat: \xe2\x80\x9eeste prea t\xc3\xa2rziu, incendiatorii au ie\xc8\x99it la drum\xe2\x80\x9d). \xc3\x8en timpul incendiului, legionarii au \xc3\xaenceput jaful cartierelor, institu\xc8\x9biilor de cultur\xc4\x83 \xc8\x99i sinagogilor. Propaganda legionar\xc4\x83 relata cititorilor c\xc4\x83 evreii s-ar fi revoltat \xc8\x99i c\xc4\x83 armata ar fi primit ordine de la \xe2\x80\x9ejidovi\xc8\x9bi\xe2\x80\x9d. Printre cei care i-au atacat pe evrei, \xc3\xaempreun\xc4\x83 cu ceilal\xc8\x9bi legionarii, au fost jandarmi legionari, personalul perfecturii de poli\xc8\x9bie din Bucure\xc8\x99ti, organiza\xc8\x9biile de muncitori legionari \xc8\x99i organiza\xc8\x9bia studen\xc8\x9beasc\xc4\x83 legionar\xc4\x83._NEWLINE__NEWLINE_Templele \xc8\x99i sinagogile evreie\xc8\x99ti au fost vandalizate \xc8\x99i incendiate, unele vechi de secole. La Templul Coral \xc8\x99i la sinagoga Bet Midra\xc8\x99, legionarii au ajuns \xc3\xaen timpul rug\xc4\x83ciunii de sear\xc4\x83. Au oprit rug\xc4\x83ciunea, i-au luat pe evrei \xc8\x99i i-au torturat, apoi i-au asasinat \xc3\xaen p\xc4\x83durea Jilava. Legionarii s-au \xc3\xaentors la templul Coral cu un camion \xc8\x99i au \xc3\xaenceput s\xc4\x83 \xc3\xaencarce mobile. Au spart casa de fier \xc8\x99i au furat con\xc8\x9binutul, apoi au incendiat l\xc4\x83ca\xc8\x99ul. Sinagoga de pe strada Atena \xc8\x99i sinagoga Bet El au fost distruse cu topoare, ciocane \xc8\x99i r\xc4\x83ngi de fier. O ceat\xc4\x83 de legionari au transformat sinagoga Cizmarilor \xc3\xaentr-un centru de tortur\xc4\x83. La Sinagoga Mare au lucrat dou\xc4\x83 echipe; prima echip\xc4\x83 a intrat cu revolvere, au jefuit enoria\xc8\x99ii evrei prezen\xc8\x9bi \xc8\x99i i-au b\xc4\x83tut p\xc3\xa2n\xc4\x83 a venit a doua echip\xc4\x83 care i-a schimbat pe schingiuitori. La Sinagoga Mare lucra o servitoare cre\xc8\x99tin\xc4\x83, Lucre\xc8\x9bia Canjia, care s-a rugat \xc3\xaen lacrimi de vandali s\xc4\x83 nu dea foc, le-a amintit c\xc4\x83 nu a\xc8\x99a se poart\xc4\x83 cre\xc8\x99tinii credincio\xc8\x99i \xc8\x99i p\xc3\xa2n\xc4\x83 la urm\xc4\x83 ei au renun\xc8\x9bat la incendiere. La Sinagoga Mic\xc4\x83, Cahal Cico, vecinii s-au temut c\xc4\x83 focul s-ar fi putut extinde asupra caselor lor. Vandalii au distrus-o, dar nu au incendiat-o.  La 21 ianuarie un grup de legionari condus de preotul Brigadeu s-a baricadat \xc3\xaen cea mai frumoas\xc4\x83 sinagog\xc4\x83 din Rom\xc3\xa2nia, sinagoga sefard\xc4\x83 Cahal Grande, \xc8\x99i a a\xc8\x99teptat armata, care  n-a venit. Legionarii au jefuit \xc8\x99i devastat templul \xc3\xaen care erau opere de art\xc4\x83 evreiasc\xc4\x83 dintre cele mai frumoase din Europa. C\xc4\x83r\xc8\x9bile de religie, biblioteca antic\xc4\x83 \xc8\x99i sulurile de Tora au fost adunate \xc3\xaen centrul templului \xc8\x99i li s-a dat foc. _NEWLINE_Mai t\xc3\xa2rziu, \xc3\xaen seara zilei de 22 ianuarie, legionarii au adus o cistern\xc4\x83 de benzin\xc4\x83 cu care au dat foc cl\xc4\x83dirii. Ei au oprit pompierii, nepermi\xc8\x9b\xc3\xa2ndu-le s\xc4\x83 sting\xc4\x83 focul. Anchetatorul militar Vl\xc4\x83descu a povestit ce a v\xc4\x83zut cu ochii lui: \xe2\x80\x9eTemplul ardea ca o tor\xc8\x9b\xc4\x83 imens\xc4\x83 \xc3\xaen centrul capitalei \xc8\x99i de jur \xc3\xaemprejur dansau legionarii un dans diabolic c\xc3\xa2nt\xc3\xa2nd imnul lor \xc8\x99i \xc3\xaempingeau \xc3\xaen foc cu picioarele cizmuite trei evreice nenorocite, dezbr\xc4\x83cate complet, care urlau de durere\xe2\x80\x9d._NEWLINE_90 de evrei, dintre  cei tortura\xc8\x9bi \xc3\xaen centrele legionare de tortur\xc4\x83, au fost \xc3\xaenc\xc4\x83rca\xc8\x9bi \xc3\xaen camioane, du\xc8\x99i \xc3\xaen p\xc4\x83durea Jilava, dezbr\xc4\x83ca\xc8\x9bi \xc8\x99i \xc3\xaempu\xc8\x99ca\xc8\x9bi \xc3\xaen cap. A doua zi, unii legionari s-au \xc3\xaentors la fa\xc8\x9ba locului pentru a aduna \xc3\xaembr\xc4\x83c\xc4\x83mintea celor uci\xc8\x99i \xc8\x99i lucr\xc4\x83rile dentare de aur.\n_START_SECTION_\nSf\xc3\xa2r\xc8\x99itul Mi\xc8\x99c\xc4\x83rii legionare\n_START_PARAGRAPH_\nAntonescu a scos Garda de Fier \xc3\xaen afara legii \xc8\x99i a dispus judecarea \xc8\x99i \xc3\xaentemni\xc8\x9barea liderilor legionari care nu reu\xc8\x99iser\xc4\x83 s\xc4\x83 se refugieze \xc3\xaen str\xc4\x83in\xc4\x83tate. Horia Sima a fost condamnat la moarte \xc3\xaen contumacie._NEWLINE_Potrivit versiunii legionare a istoriei evenimentului, rebeliunea legionar\xc4\x83 a fost calificat\xc4\x83 drept \xe2\x80\x9elovitur\xc4\x83 de stat a lui Ion Antonescu \xc3\xaempotriva Legiunii\xe2\x80\x9d._NEWLINE_Rolul jucat de Sima a fost departe de visurile \xc8\x99i de ideologia \xe2\x80\x9eC\xc4\x83pitanului\xe2\x80\x9d (Corneliu Zelea Codreanu), conform dolean\xc8\x9belor unor fo\xc8\x99ti colaboratori \xc8\x99i ale tat\xc4\x83lui lui Zelea Codreanu, care a \xc3\xaencercat s\xc4\x83 creeze o nou\xc4\x83 Mi\xc8\x99care Legionar\xc4\x83. Ei vedeau \xc3\xaen Sima un epigon de lig\xc4\x83 inferioar\xc4\x83, din cauza c\xc4\x83ruia Mi\xc8\x99carea Legionar\xc4\x83 a sucombat odat\xc4\x83 cu moartea \xe2\x80\x9eC\xc4\x83pitanului\xe2\x80\x9d._NEWLINE_Dup\xc4\x83 \xc3\xaenl\xc4\x83turarea la 23 august 1944 a regimului antonescian, potrivit surselor legionare, Sima a fost chemat de Hitler s\xc4\x83 organizeze rezisten\xc8\x9ba rom\xc3\xa2neasc\xc4\x83 contra \xc3\xaenaint\xc4\x83rii sovietice spre vest. I s-au acordat fonduri de \xc3\xaentre\xc8\x9binere (care au fost distribuite fraudulos), i s-a dat acces liber la postul \xc2\xabRadio Donau\xc2\xbb, l-au sus\xc8\x9binut pentru crearea unei \xe2\x80\x9eArmate Na\xc8\x9bionale de Eliberare\xe2\x80\x9d, format\xc4\x83 din legionari, \xc8\x99i l-au plimbat prin diverse cantonamente de interna\xc8\x9bi \xc8\x99i de prizonieri, ca s\xc4\x83 fac\xc4\x83 recrut\xc4\x83rile de rigoare. Sima a organizat la Viena un simulacru de guvern \xc3\xaen exil \xc8\x99i o \xe2\x80\x9earmat\xc4\x83 na\xc8\x9bional\xc4\x83\xe2\x80\x9d, compus\xc4\x83 (tot potrivit unor surse legionare) din 12.000 de voluntari, respectiv, dou\xc4\x83 regimente, dintre care unul r\xc4\x83mas \xe2\x80\x9e\xc3\xaen formare\xe2\x80\x9d, compuse din militari rom\xc3\xa2ni trimi\xc8\x99i \xc3\xaen Germania pentru specializare \xc8\x99i interna\xc8\x9bi \xc3\xaen lag\xc4\x83re de prizonieri dup\xc4\x83 23 august 1944, prizonieri din luptele ulterioare \xc8\x99i legionari.\n_START_SECTION_\n1945-1993\n_START_PARAGRAPH_\n\xc3\x8en 1945, cu \xc3\xaenaintarea frontului spre Viena, Sima se ascunde la Alt-Aussee, \xc3\xaen mun\xc8\x9bii Tirolului, cu acte false, pe numele de Josef Weber. Apoi se refugiaz\xc4\x83 \xc3\xaen Italia, Fran\xc8\x9ba \xc8\x99i Spania, unde se stabile\xc8\x99te. Regimul fascist al generalului Franco \xc3\xaei  ofer\xc4\x83 statutul de refugiat politic \xc8\x99i posibilitatea de a preda un curs la universitatea din Barcelona. A murit \xc3\xaen 1993, potrivit unora la Madrid, potrivit altora la Untermeitingen, l\xc3\xa2ng\xc4\x83 Augsburg, \xc3\xaen Bavaria, \xc8\x99i a fost \xc3\xaenmorm\xc3\xa2ntat l\xc3\xa2ng\xc4\x83 so\xc8\x9bia sa, Elvira Sima, aproape de Barcelona.'